వ్యోమికా సింగ్

వింగ్ కమాండర్ వ్యోమికా సింగ్ భారత వైమానిక దళంలో ఫ్లయింగ్ బ్రాంచ్ లో హెలికాప్టర్ పైలట్ గాపనిచేస్తున్నది. పహల్గామ్ ఉగ్రవాద దాడి తరువాత పాకిస్తాన్, పాకిస్తాన్ ఆక్రమిత కాశ్మీర్ (పిఒకె) లోని ఉగ్రవాద మౌలిక సదుపాయాలను లక్ష్యంగా చేసుకుని సైనిక చర్య అయిన ఆపరేషన్‌ సిందూర్‌ లో భాగంగా ఆమె 2025లో మీడియా బ్రీఫింగ్ కు సహ-నాయకత్వం వహించింది.

 ప్రారంభ జీవితం 
వ్యోమికా సింగ్ భారతదేశంలో జన్మించింది. ఆమె తన పాఠశాల, కళాశాల సంవత్సరాల్లో నేషనల్ క్యాడెట్ కార్ప్స్ (ఎన్సిసి)లో పాల్గొంది.

ఆమె ఇంజనీరింగ్లో బ్యాచిలర్ డిగ్రీని పూర్తి చేసింది. ఆమె ఐఎఎఫ్ లో నియమించబడటానికి ముందు హైదరాబాదులోని దుండిగల్ లోని ఎయిర్ ఫోర్స్ అకాడమీలో శిక్షణ పూర్తి చేసింది.
 కెరీర్ 
వ్యోమికా సింగ్ 2004 డిసెంబరు 18న భారత వైమానిక దళం ఫ్లయింగ్ బ్రాంచ్ లో హెలికాప్టర్ పైలట్ గా నియమించబడింది. ఆమె జమ్మూ కాశ్మీర్, ఈశాన్య భారతదేశం వంటి భూభాగాలలో చేతక్, చీతా హెలికాప్టర్లను నడుపుతూ 2,500 గంటలకు పైగా విమాన ప్రయాణాలను పూర్తి చేసింది. నవంబరు 2020లో, ఆమె అరుణాచల్ ప్రదేశ్ రెస్క్యూ మిషన్ కు నాయకత్వం వహించి, మారుమూల ప్రాంతాలకు వైమానిక సహాయాన్ని అందించింది.

 మౌంట్ మణిరంగ్ యాత్ర 
2021లో, భారతదేశానికి స్వాతంత్ర్యం వచ్చి 75 ఏళ్లు పూర్తయిన సందర్భంగా ఆజాదీ కా అమృత్ మహోత్సవ్ వేడుకల్లో భాగంగా హిమాచల్ ప్రదేశ్ లోని మణిరంగ్ పర్వతం (21,625 అడుగులు)కు త్రివిధ దళాల మహిళా పర్వతారోహణ యాత్రలో ఆమె పాల్గొన్నది. ఈ యాత్రను చీఫ్ ఆఫ్ ఎయిర్ స్టాఫ్ గుర్తించారు.

 ఆపరేషన్ సింధూర్ 
2025 మే 7న, ఆమె న్యూ ఢిల్లీలో కల్నల్ సోఫియా ఖురేషి, విదేశాంగ కార్యదర్శి విక్రమ్ మిస్రీ కలిసి ఆపరేషన్‌ సిందూర్‌ గురించి వివరిస్తూ మీడియా సమావేశంలో పాల్గొన్నది.2025 ఏప్రిల్ 22న 26 మంది మృతి చెందిన పహల్గామ్ ఉగ్రవాద దాడికి ప్రతిస్పందనగా పాకిస్తాన్, పాక్ ఆక్రమిత కాశ్మీర్లోని తొమ్మిది ఉగ్రవాద శిబిరాలను లక్ష్యంగా చేసుకుని ఉదయం 1:05 నుండి 1.30 గంటల మధ్య ఈ ఆపరేషన్ జరిగింది. పౌరుల ప్రాణనష్టాన్ని నివారించడానికి దాడులు "సముచిత సాంకేతిక ఆయుధాలను" ఉపయోగించాయని, మొత్తం తొమ్మిది శిబిరాల నాశనాన్ని ఆమె ధృవీకరించింది. పాకిస్తాన్ సైనిక స్థావరాలను లక్ష్యంగా చేసుకోలేదని ఆమె నొక్కి చెప్పింది.

 వ్యక్తిగత జీవితం 
ఆమె కుటుంబంలో సాయుధ దళాలలో చేరిన మొదటి వ్యక్తి వ్యోమికా సింగ్. ఆమె తల్లిదండ్రులు ఆర్.ఎస్.నిమ్, కరుణ సింగ్. ఆమె న్యూఢిల్లీలోని ఆంథోనీస్ స్కూల్-హౌజ్ ఖాస్ లో చదువుకుంది. ఆమెకు ఇద్దరు తోబుట్టువులు భూమికా సింగ్, నిర్మలికా సింగ్ ఉన్నారు. ఆమె అక్క భూమికా సింగ్ బ్రిటన్ లో శాస్త్రవేత్త. ఆమె భారత వైమానిక దళం లోని ఒక అధికారిని వివాహం చేసుకున్నది. 

 ఇవి కూడా చూడండి 

 సోఫియా ఖురేషి
 ఆపరేషన్‌ సిందూర్‌
 భారత సైన్యం
 మూలాలు 

వర్గం:భారత సైనికాధికారులు
వర్గం:జీవిస్తున్న ప్రజలు